ยันสิ้นส.ค.นี้ประกันให้ครบ เคลมการเมือง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — คปภ. ยืนยันสิ้น ส.ค. ช่วยเหลือผู้ประกอบการรายย่อยที่ได้รับความเสียหายจากความไม่สงบทางการเมืองครบ
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้รับรายงานจากบริษัทประกันวินาศภัยว่า ภายในสิ้นเดือน ส.ค.นี้ จะให้การช่วยเหลือผู้ประกอบการรายเล็กที่ได้รับความเสียหายจากเหตุการณ์ความไม่สงบทางการเมืองเมื่อเดือน เม.ย.พ.ค.ที่ผ่านมาครบ 
ทั้งนี้ ลูกค้าไม่มีประกันภัยก่อการร้ายคุ้มครอง มีประกันภัยประเภทอื่น ซึ่งปัจจุบันเหลือเพียง 58 ราย จากทั้งหมด 236 ราย ไม่รวมลูกค้าของบริษัท เมืองไทยประกันภัย ที่ทางบริษัทได้ช่วยเหลือครบแล้วทั้ง 67 ราย เพราะกรณีนั้นเป็นการทำประกันภัยกลุ่ม
อย่างไรก็ตาม ไม่สามารถตอบได้ว่าจำนวนเงินที่บริษัทประกันภัยให้ความช่วยเหลือแก่ผู้ประกอบการรายเล็กที่ได้รับความเสียหายนั้นเป็นจำนวนเงินเท่าไหร่ เนื่องจากบริษัทประกันภัยไม่ได้รายงาน และทาง คปภ.ไม่ได้กำหนดวงเงินที่แน่นอนขึ้นอยู่กับฐานะของบริษัทประกันภัย และ ขึ้นอยู่กับความเสียหายของลูกค้าสำหรับลูกค้ารายใหญ่ เนื่องจากมีการทำประกันภัยต่อ มีการเกี่ยวข้องกับบริษัทประกันภัยต่างประเทศ อยู่ระหว่างการเจรจา ทาง คปภ.จึงยังไม่สรุปว่าจะเสร็จเมื่อไหร่
นางจันทรา กล่าวว่า ขณะนี้มีบริษัทประกันภัยที่ได้ออกกรมธรรม์ประกันภัยคุ้มครองเหตุการณ์ความไม่สงบ ออกมาขาย หลังจากที่เกิดเหตุการณ์ดังกล่าวขึ้น ซึ่งเดิมจะมีเฉพาะประกันภัยก่อการร้ายขายเท่านั้น ส่วนกรมธรรม์ใหม่นี้จะคุ้มครองความไม่สงบที่ครอบคลุมมากขึ้น อัตราเบี้ยประกันภัย 0.1%5% ซึ่งมีบริษัทหลายแห่งที่ขายกรมธรรม์ดังกล่าว
"การให้บริษัทประกันภัยเข้าไปช่วยเหลือผู้ประกอบการรายเล็ก ที่ไม่ได้ซื้อประกันภัยก่อการร้ายไว้ เป็นเพียงแนวคิดของคปภ.ไม่ได้บังคับ การเข้าไปช่วยเหลือขึ้นอยู่กับว่าบริษัทประกันต้องการสานความสัมพันธ์ที่ดีกับลูกค้าหรือไม่ และไม่ได้เป็นหนึ่งในแผนการทำประชาสัมพันธ์ของคปภ."นางจันทรา กล่าว